रक्षाबंधन महामंडल विधान का समापन आज
यदि आप में आत्मशांति के भाव हैं तो जगत के संपूर्ण कर्तत्व भाव से विश्राम ले लो। योग का केन्द्र बिंदु है उपयोग और उपयोग को संभालना ही योग है। यह विचार शनिवार को चौक स्थित जैन धर्मशाला में आर्यिका विज्ञानमति ने रक्षाबंधन महामण्डल विधान के दौरान व्यक्त किए। आर्यिका ने कहा कि जैन दर्शन में उपयोग एवं योग ज्ञान की अपूर्व व्याख्या है, ध्यान से निर्वाण होता है, संसार की मुख्य एवं प्रमुख साधना ध्यान है। चार दिवसीय रक्षाबंधन महामण्डल विधान में भगवान आदिनाथ का अभिषेक और शांतिधारा की गई। तत्पश्चात संगीतमय स्वरलहरियों के साथ पूजा-अर्चना हुई। ब्रह्मचारी सुमत भैया एवं अनिल भैया के मार्गदर्शन में मांडने पर अर्घ्य चढ़ाए गए। भक्ति नृत्य द्वारा इन्द्र-इन्द्राणियों ने प्रभु की आराधना की।
इस अवसर पर पंचायत कमेटी के अध्यक्ष प्रमोद हिमांशु, अजीत पंत, हुकुमचंद जैन, पंकज इंजीनियर, वीरेंद्र हुंडी, दिलीप जैन, राकेश कठनेरा आदि मौजूद थे। ट्रस्ट के प्रवक्ता अंशुल जैन ने बताया कि रविवार को विश्वशांति महायज्ञ के साथ रक्षाबंधन महामण्डल विधान का समापन होगा। इस अवसर पर सुबह 10.00 बजे भगवान जिनेन्द्र की शोभा यात्रा गाजे-बाजे के साथ निकलेगी। सुनील जैनाविन ने बताया कि 31 दिसम्बर और 1 जनवरी को राजधानी के समीप स्थित तीर्थ क्षेत्र समसगढ़ में भव्य जैन मेला आयोजित किया गया है। इस अवसर पर मूल नायक भगवान शांतिनाथ का महामस्तकाभिषेक होगा।
bho_Deva hin_Deva hin_Deva